Illum il-Kunsill approva konklużjonijiet li jaffermaw mill-ġdid l-impenn sħiħ ta' Tim Ewropa għall-ġlieda globali kontra l-pandemija tal-COVID-19 u l-impatti sanitarji, soċjali, ekonomiċi, umanitarji, ta' sigurtà u politiċi tagħha. B'dan l-approċċ, l-UE qed turi tmexxija, responsabbiltà u solidarjetà ma' dawk l-aktar milquta mill-pandemija. Tim Ewropa għadu fuq quddiem nett fl-isforzi globali li qed isiru biex jiġi żgurat l-aċċess internazzjonali għall-vaċċin, b'kontribuzzjoni ta' EUR 2.47 biljun għall- inizjattiva COVAX . Bis-saħħa ta' din il-kontribuzzjoni, il-konsenji tal-COVAX qed iħaffu l-pass u s'issa ġew ikkonsenjati aktar minn 40.5 miljun doża ta' vaċċin f' aktar minn 100 pajjiż madwar id-dinja . Tim Ewropa jibqa' impenjat bis-sħiħ li jiddefendi d-drittijiet tal-bniedem, l-ugwaljanza bejn il-ġeneri, id-demokrazija, il-governanza tajba u l-istat tad-dritt. Qed jappella wkoll għal rkupru inklużiv u favorevoli għall-ambjent għal wara l-pandemija , f'konformità mal-objettivi tal-Patt Ekoloġiku Ewropew, u biex fil-kuntest tal-pandemija tal-COVID-19 u lil hinn tittejjeb is-saħħa globalment . Il-Kunsill jenfasizza li huwa essenzjali li tiġi mħarsa l-koerenza fir-rigward tal-ipprogrammar tal-fondi tal-UE taħt l-Istrument previst ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI-Ewropa Globali). Huwa jenfasizza wkoll li l-inizjattivi ta' Tim Ewropa, fost affarijiet oħra, għandhom ikomplu jimmiraw għall-akbar impatt trasformattiv u bidla sistemika, ikunu allinjati mal-ħtiġijiet u l-prijoritajiet ta' żvilupp tal-pajjiżi sħab u jirrispettaw il-prinċipji ta' trasparenza u akkontabilità, sostenibbiltà, effettività u riżultati, ''la tagħmilx ħsara'', sjieda tal-pajjiż u sħubija inklużiva. Tim Ewropa huwa magħmul mill- UE , l- istati membri tagħha u n-networks diplomatiċi tagħhom, u istituzzjonijiet finanzjarji bħall-banek nazzjonali għall-iżvilupp, il- Bank Ewropew tal-Investiment u l- Bank Ewropew għar-Rikostruzzjoni u l-Iżvilupp . Konklużjonijiet tal-Kunsill dwar Tim Ewropa, 23 ta' April 2021 Ir-rispons globali ta' "Tim Ewropa" għall-COVID-19: il-Kunsill jilqa' l-mobilizzazzjoni ta' kważi €36 biljun u japprova l-konklużjonijiet (stqarrija għall-istampa, 8 ta' Ġunju 2020) Is-solidarjetà internazzjonali tal-UE matul il-pandemija tal-COVID-19 Il-kontribut tal-UE għas-solidarjetà globali fir-rigward tal-vaċċin (infografika)